***Ειδική καλλιτεχνική εξέταση-Υποκριτική***

Για την Υποκριτική οι υποψήφιοι/ες θα πρέπει να ετοιμάσουν έναν από τους δύο παρακάτω μονολόγους:

**ΠΗΤΕΡ ΜΠΡΟΥΚ: “The man who**”

*Αν θέλω να μην πέσω, πρέπει να προσηλωθώ σε ένα σημείο στον τοίχο για να ξέρω ότι είμαι σε όρθια θέση – ακόμα και τώρα που σας μιλάω. Και δεν μπορώ να κάνω δύο πράγματα ταυτοχρόνως. Μπορώ να στέκομαι και να κρατάω κάτι στο χέρι μου, αλλά εάν θέλω να περπατήσω αναγκάζομαι να κοιτάζω τα πόδια μου.*

*Οι γιατροί λένε: «Νευρολογικώς καμία πρόοδος». Έχουν δίκιο. Τίποτα δεν έχω καταφέρει. Σήμερα μπορώ και περπατάω αλλά δεν υπάρχει καμία εγγύηση ότι θα μπορώ και αύριο. Κάθε μέρα είναι ένας μαραθώνιος. Τίποτα δεν καταγράφεται στο μυαλό μου, δεν υπάρχουν συνήθειες, έχω μόνο μικρά κόλπα και στρατηγικές. Έμαθα μέχρι και κάποιες κινήσεις για να με θεωρούν όλοι φυσιολογικό.*

*Μια φορά, αλλά μόνο μία, που περπατούσα στο δάσος, κατάφερα να κοιτάξω γύρω μου, να ακούσω, να σκεφτώ, μέχρι και να ονειρευτώ. Κράτησε μόνο μερικά δευτερόλεπτα, ήταν όμως θαυμάσιο που θυμήθηκα πως ήταν να είσαι ελεύθερος.*

**ΝΤΑΡΙΟ ΦΟ: «Γύρισα σπίτι»**

*Τι μέρα κι αυτή, Χριστέ μου ! Τρελοκομείο ! Ξεκίνησε πρωί-πρωί μ’ενα γερό καυγά με τον άντρα μου, για το πώς είχαμε κάνει έρωτα το προηγούμενο βράδυ... «Είχαμε κάνει» τρόπος του λέγειν «είχαμε» ! Είχε κάνει... μόνος του, αυτός... Είχα μετρήσει ως τα είκοσι ένα. Τα τελευταία δύο χρόνια μετράω πάντα όταν κάνουμε έρωτα. Μάλιστα, είκοσι ένα δευτερόλεπτα ! και κείνος είχε ξεμπερδέψει ! Είχε σπάσει όλα τα ρεκόρ ! Και δε φτάνει αυτό, Παρά μου ήρθε και να πάω στο μπάνιο να πλυθώ... Κρύο νερό... βραστό νερό... κατακάηκα... Λυσσώντας απ’ το κακό μου, γυρνάω στο δωμάτιο και τι να δω ; Να ’χει κοιμηθεί κιόλας, ξαπλαρωμένος μπρούμυτα ! Μ’ έπιασε ένας θυμός ασυγκράτητος ! Τραβάω τις κουβέρτες απότομα... πήρα το παπούτσι του και, παφ !... του κοπανάω μια ξεγυρισμένη στον πισινό !... Ούρλιαγμα πληγωμένου ζώου ! Παράπονα και διαμαρτυρίες από τους ένοικους του απάνω διαμερίσματος, του κάτω, του πλαϊνού... και σφυρίγματα σειρήνας από την αστυνομία που καταφθάνει. Στις έξι και μισή όμως, όταν το πιτ-πιτ-πιτ του ηλεκτρονικού ρολογιού τον ξύπνησε, εγώ εκεί...!... Να το μάτι μου... τον κοιτάω... και του ξερνάω όλα όσα μάζευα μέσα μου, όσα είχα μαζέψει με τον ηλεκτρονικό υπολογιστή της λύσσας μου : «Μην τολμήσεις και με ξαναγγίξεις ! Σ’ το λέω ! Με σένα. πάει πια ! Τέρμα !... Αρνιέμαι να εξακολουθήσω να είμαι το καλάθι των αχρήστων σου». Τιμωρία ! Θα σε τιμωρήσω να με θυμάσαι ! Θα σου ανοίξω ένα μπορντέλο μπροστά στην Τράπεζα που δουλεύεις !... Θα στηθώ στο πεζοδρόμιο, με μια ταμπέλα στο κεφάλι που θα γράφει : «Εδώ κύριοι, μοσκοπλυμένη κι αρωματισμένη, σε ειδική προσφορά, η σύζυγος του τμηματάρχη Γκαρτζιούλο, εξαιρετικές εκπτώσεις για όσους είναι του ΙΚΑ, της ΓΣΕΕ και της ΑΔΕΔΥ... Σάββατο και Κυριακή, κλειστά, για να πηγαίνω τα παιδιά στο πάρκο !»*